**ДО**

**ОБЩИНСКИ СЪВЕТ**

**РУСЕ**

**П Р Е Д Л О Ж Е Н И Е**

**От групата общински съветници на ПП ГЕРБ в Общински съвет Русе**

1. Алисе Кямилова Муртезова
2. Евгени Игнатов Игнатов
3. Иван Петров Иванов
4. Йорданка Миронова Даневска
5. Орлин Йорданов Дяков
6. Росица Борисова Георгиева
7. Д-р. Росица Ганчева Кръстева
8. Стоян Борисов Христов
9. Светлозар Георгиев Симеонов

**Относно:** *Приемане изменение и допълнение на Наредба 16 за* *определянето и администрирането на местните такси, цени на услуги и права на територията на община Русе*

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

Наредба № 16 за определянето и администрирането на местните такси, цени на услуги и права на територията на община Русе е приета с Решение № 891 по Протокол № 68 от 28.03.2003 г. (Наредба №16). Същата е изменяна и допълвана многократно през годините със съответните решение на Общински съвет Русе. Наредбата урежда отношенията, свързани с определянето и администрирането на местните такси и цени на предоставяни на физически и юридически лица услуги, реда и срока на тяхното събиране на територията на община Русе. Измененията през годините касаят детайлизиране и персонифициране на редица въпроси свързани с местните такси и цени на предотавяните от община Русе услуги на граждани и на юридически лица.

Глава Трета от Наредба 16 регламентира цените на неуредени със закон услуги и права, оказвани или предоставяни от Община Русе на физически или юридически лица /член 54 и следващите от Наредбата/. Конкретните видове услуги и размера на техните цени се определят в член 59 от Наредбата.

Паркирането на моторни превозни средства на съществуващите обществени паркинги е уредено с текстовете на член 59, точка 61а и точка 61б /за двата подземни паркинга/ и с разпоредбата на чл. 59, т. 61в за буферния паркинг в ж.к. „Дружба 3“. Цените са определени за час, за денонощие и като предплатен месечен абонамент.

Считаме за нецелесъобразно събирането на средства за ползване на двата съществуващи общински паркинги по член 61а и чл. 61б, а именно предплатения месечен абонамент от органи на бюджетна издръжка, които са конституционно регламентирани. Обстоятелството, че конституционният законодател е уредил само няколко органа в основния закон, разкрива разбирането, че тези органи са натоварени с особено важна отговорност при осъществяване на своята дейност. Такива конституционно регламентирани органи са **Народното събрание** /чл. 62 и следващите от Конституцията/; **Президента** /чл. 92 и следващите/; **Министерски съвет** /член 105 и следващите/; **Съдебна власт** /член 117 и следващите/; **Сметна палата** /член 91 от Конституцията/; **Омбудсман** /член 91а от Конституцията/ и **Конституционния съд** /чл. 147 и следващите от Конституцията/.

От така посочените седем централни органа, които са уредени в Конституцията и създадени съгласно изрични конституционни текстове, не всички от тях имат регионални структури /такива нямат Народното събрание, Президента, Министерския съвет, Омбудсмана, Конституционния съд/.

От счетоводна гледна точка е допустимо сключването на договор за безвъзмездно ползване, като дължимите финансови средства /т.нар. цени в Наредба 16/ може да се отчетат съответно като приписан приход/разход.

От финансова гледна точка става въпрос за не повече от 3-4 парко места за град Русе, като стриктно се спазва ограничението това безвъзмездно ползване да отговаря едновременно на няколко критерия –

а. не повече от едно парко място;

б. органът да е централен, с местни структури, подразделения или изнесени работни места;

в. органът да е конституционно регламентиран;

г. органът да притежава в собственост служебни автомобили, предоставени за ползване на местните структури /съд, прокуратура, Сметна палата/.

За реализиране и прилагане на предложение за допълнение в Наредба №16 за определянето и администрирането на местните такси, цени на услуги и права на територията на община Русе на Общински съвет – Русе, не се предвижда използването на допълнителни финансови ресурси, освен предвидените в бюджета на Община Русе.

Исканото допълнение се основава на принципите на прозрачност и публичност и стриктно спазване на финансовата дисциплина и счетоводна отчетност.

Няма данни настоящият нормативен акт да противоречи на действащото българско законодателство и на правото на европейската общност.

Предвид това, предлагам на Вашето внимание Проект за приемане на изменение и допълнение в Наредба №16 за определянето и администрирането на местните такси, цени на услуги и права на територията на община Русе

С оглед гореизложеното, на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общински съвет – Русе да вземе следното

**Р Е Ш Е Н И Е:**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, във връзка с чл.76, ал. 3 от Административно процесуален кодекс и чл. 8 от Закон за нормативните актове, Общински съвет – Русе реши:

Създаване на нова разпоредба на член 59, т. 61г в Наредба 16 за определянето и администрирането на местните такси, цени на услуги и права на територията на община Русе със следното съдържание

„*Конституционно регламентираните централни органи, имащи свои структури в Русе и на тези структури са предоставени за ползване до един служебен автомобил, собственост на съответния орган, се освобождават от заплащането на предплатения месечен абонамент, определен в чл. 61а и чл. 61б от тази Наредба“*.

**Приложение:**

Проект на изменение и допълнение на Наредба 16 за определянето и администрирането на местните такси, цени на услуги и права на територията на община Русе.

1. .................................................

/ Алисе Муртезова /

1. ............................................

/ Евгени Игнатов /

3.......................................

/ Иван Иванов /

4.......................................................

/ Йорданка Даневска /

5............................................

/ Орлин Дяков /

6...................................................

/ Росица Георгиева /

7.......................................................

/ Д-р. Росица Кръстева /

8.............................................

/ Стоян Христов /

9........................................................

/ Светлозар Симеонов /

Приложение № 1 проект

В Наредба 16 за определянето и администрирането на местните такси, цени на услуги и права на територията на община Русе да се извърши изменение и допълнение, като се приеме нова разпоредба към член 59, а именно нова точка 61г със следното съдържание

„*Конституционно регламентираните централни органи, имащи свои структури в Русе и на тези структури са предоставени за ползване до един служебен автомобил, собственост на съответния орган, се освобождават от заплащането на предплатения месечен абонамент, определен в чл. 61а и чл. 61б от тази Наредба“*.

Настоящото изменение на Наредба 16 за определянето и администрирането на местните такси, цени на услуги и права на територията на община Русе се приема на основание чл.21, ал.2, във връзка с чл.21, ал.1, т.23 от ЗМСМА.

Настоящото изменение влиза в сила от ………….. 2025 година.

Срокът за предложения и становища по проекта на нормативния акт е 30 дни, считано от публикуването му на интернет страницата на Общински съвет – Русе